Riversdal

Riversdal ( Riversdale) is 'n dorp in die suidooste van die Wes-Kaap. Die N2 nasionale pad gaan deur die dorp.

Geskiedenis 
Die dorp is in 1838 aan die voet van die Langebergreeks gevestig. Die NG gemeente is die volgende jaar afgestig. Die dorp is vernoem na Harry Rivers, destyds die plaaslike landdros en later koloniale sekretaris. Dit het in 1849 'n munisipaliteit geword.

Tydens die Tweede Vryheidsoorlog het generaal Christiaan de Wet naby aan die dorp verby beweeg.

Wapens 
Munisipaliteit — Die munisipale raad het in 1908 die Rivers-familiewapen as dorpswapen aangeneem.  Die bekende plaaslike skilder Jan Volschenk het 'n skildery daarvan vir die raad gemaak.  Die wapen toon 'n staande hert op 'n grasgrond; die helmteken was 'n soortgelyke hert; en die wapenspreuk was "Labitur et labitur".

Afdelingsraad — Riversdal se afdelingsraad (d.w.s. die plaaslike owerheid vir die landelike gebiede buite die dorpsgrense) het in 1964 'n wapen by die Kaapse Provinsiale Administrasie geregistreer en dit in 1966 deur die administrateur aan die raad laat toeken.  Dit is in 1970 by die Buro vir Heraldiek geregistreer.

Schalk Pienaar het die wapen ontwerp: In blou, drie naasmekaar geplaaste koringgerwe van goud, vergesel in die skildvoet van twee golwende dwarsbalke van silwer; op 'n uitgetande skildhoof, in goud, 'n proteablom met blare van natuurlike kleur.  Die helmteken was 'n Riversdalse heideplant, en die wapenspreuk "Salus populi supreme lex". 

Die afdelingsraad se opvolger, die Langeberg-afdelingsraad, het die wapen in 1981 in sy naam herregistreer.

NG gemeente 
Die NG gemeente Riversdal is die 23e oudste gemeente van die Nederduitse Gereformeerde Kerk in Suid-Afrika. Die gemeente Riversdal-Wes het in 1955 afgestig.

Distrik 
Die distrik is 3 945 km2 groot en is op boerdery gegrond met koring, wol en aartappels van die belangrikste produkte. Vee- en perdetelery en suiwelprodukte is ook belangrik.

Bekende boorlinge 
 Dalene Matthee née Scott, Afrikaanse skrywer.
 Johannes Meintjes, skilder, skrywer en geskiedkundige.

Sien ook 
 Lys van eerste 100 NG gemeentes in Suid-Afrika
 Lys van dorpe in Suid-Afrika
 Spookplekke in Suid-Afrika

Bronne

Verwysings 

Nedersettings in die Wes-Kaap